SET ปิดเช้าบวก 2 จุด รับ “ฟันด์โฟลว์” ไหลเข้า หลังเงินบาทกลับมาแข็งค่า
SET ปิดเช้าบวก 2 จุด อานิสงส์ “ฟันด์โฟลว์” ไหลเข้า หลังค่าเงินบาทกลับมาแข็งค่าได้เร็ว แนวโน้มช่วงบ่ายบวกได้ต่อ ให้แนวต้าน 1,600 จุด แนวรับ 1,586 จุด
SET ปิดเช้าบวก 2 จุด อานิสงส์ “ฟันด์โฟลว์” ไหลเข้า หลังค่าเงินบาทกลับมาแข็งค่าได้เร็ว แนวโน้มช่วงบ่ายบวกได้ต่อ ให้แนวต้าน 1,600 จุด แนวรับ 1,586 จุด
2 ส.ค. 2565

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยเช้านี้บวกได้ดีกว่าตลาดหุ้นอื่นในภูมิภาคเอเชียที่เคลื่อนไหวอยู่ในแดนลบ โดยได้รับแรงหนุนจากหุ้น DELTA ที่ปรับตัวขึ้นมาอย่างต่อเนื่อง แต่แม้จะตัด DELTA ออกภาพรวมตลาดก็ยังบวกได้ คาดว่ามาจากเงินทุนต่างชาติ (Fund Flow) ไหลเข้าหลังค่าเงินบาทกลับมาอยู่ในทิศทางที่แข็งค่าขึ้น เนื่องจากค่าเงินดอลลาร์ปรับตัวอ่อนค่าลงเมื่อเทียบกับเงินสกุลอื่น
สำหรับแนวโน้มตลาดหุ้นในช่วงบ่าย คาดว่าดัชนีฯ ยังสามารถยืนในแดนบวกได้ พร้อมให้แนวต้านที่ 1,600 จุด แนวรับที่ 1,586 จุด แนะนักลงทุนติดตามการเปิดเผยตัวเลขเศรษฐกิจสหรัฐคืนนี้ โดยนักวิเคราะห์คาดว่าตำแหน่งงานว่างเปิดใหม่ของสหรัฐฯ ในเดือนมิ.ย.จะอยู่ที่ 11 ล้านตำแหน่ง หากออกมาต่ำกว่าคาดจะคลายกังวลในเรื่องเงินเฟ้อและเป็นบวกต่อตลาดหุ้น
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 2,857.64 ล้านบาท ปิดที่ 520.00 บาท เพิ่มขึ้น 10.00 บาท
PTTEP มูลค่าการซื้อขาย 1,753.79 ล้านบาท ปิดที่ 159.00 บาท ลดลง 0.50 บาท
BANPU มูลค่าการซื้อขาย 1,080.52 ล้านบาท ปิดที่ 13.20 บาท ลดลง 0.10 บาท
CPALL มูลค่าการซื้อขาย 1,030.44 ล้านบาท ปิดที่ 60.25 บาท เพิ่มขึ้น 0.50 บาท
ADVANC มูลค่าการซื้อขาย 897.80 ล้านบาท ปิดที่ 203.00 บาท เพิ่มขึ้น 1.00 บาท